Līdz ar to Komisija arī ierosina kopā ar “luksofora” krāsu karti svītrot atsauces uz īpašiem papildu pasākumiem attiecībā uz personām, kas ceļo no “tumši sarkaniem” apgabaliem. Jebkurā gadījumā ECDC turpinās publicēt datus par attiecīgajiem epidemioloģiskajiem rādītājiem. Tas nodrošina pastāvīgu iespēju salīdzināt epidemioloģisko situāciju dažādos reģionos, jo īpaši epidemioloģiskās situācijas pasliktināšanās gadījumā.

Komisija arī ierosina atcelt “luksofora” krāsu karti, ko ECDC publicē kopš Padomes Ieteikuma (ES) 2020/1475 pieņemšanas 2020. gada oktobrī. Ņemot vērā epidemioloģiskās situācijas attīstību, kartes metodika tika pielāgota 2021. gada februārī, 2021. gada jūnijā un 2022. gada janvārī. Tās jaunākais atjauninājums, kurā izmantots 14 dienu paziņoto gadījumu rādītājs, kas svērts atkarībā no vakcinācijas rādītāja, tika balstīts uz pieredzi ar delta variantu. Tomēr, ņemot vērā augsto inficēšanās gadījumu skaitu, ko izraisīja omikrona variants, liela daļa kartes bija iezīmēta kā “tumši sarkana”, neraugoties uz to, ka visas dalībvalstis ir atcēlušas savus brīvas pārvietošanās ierobežojumus. Turklāt, tā kā dalībvalstis pielāgoja savus testēšanas režīmus, vairāki reģioni tika attēloti “tumši pelēkā” krāsā, jo paziņotie testēšanas rādītāji bija zemāki par Ieteikumā (ES) 2022/107 noteikto robežvērtību. Šī pārvirze testēšanas stratēģijā, kas paredz izmantot sabiedrību reprezentējošus paraugus, tuvākajā nākotnē nemainīsies. Tā rezultātā “luksofora” krāsu karte vairs atbilstoši neattēloja epidemioloģisko situāciju Savienībā. Pēc diskusijām ar dalībvalstīm un Komisiju ECDC 2022 gada jūlijā jau uz laiku apturēja kartes publicēšanu.

Ja dalībvalsts ievieš prasību uzrādīt derīgu ES digitālo Covid sertifikātu vai ja tā veic papildu pasākumus saskaņā ar ārkārtas apturēšanas procedūru, tai būtu ātri jāinformē Komisija un citas dalībvalstis, izmantojot integrēto krīzes situāciju politiskās reaģēšanas (IPCR) tīklu, un jāsniedz informācija par šādu ceļošanas ierobežojumu iemesliem, paredzamo ietekmi, stāšanos spēkā un ilgumu. Tajā būtu jāiekļauj informācija par to, kāpēc šādu ceļošanas ierobežojumu ieviešana atbilst nepieciešamības un proporcionalitātes principiem, piemēram, attiecīgās dalībvalsts īpašā ģeogrāfiskā stāvokļa vai valsts veselības aprūpes sistēmas īpašās neaizsargātības dēļ.

Lai varētu ātri reaģēt uz jauniem SARS-CoV-2 variantiem, būtu jāsaglabā ārkārtas apturēšanas procedūra, kas ļauj veikt pasākumus papildus ES digitālajam Covid sertifikātam. Lai to saskaņotu ar iepriekš izklāstītajām izmaiņām, būtu jāprecizē, ka ārkārtas apturēšanas procedūru varētu izmantot, reaģējot uz jauna bažas raisoša vai uzmanību prasoša SARS-CoV-2 varianta parādīšanos, ar mērķi palēnināt tā izplatīšanos, ieviešot ceļošanas ierobežojumus un šādi iegūstot laiku, lai piesaistītu papildu kapacitāti slimnīcās un aktivizētu vakcīnu izstrādi. To varētu izmantot arī situācijās, kad epidemioloģiskā situācija strauji un smagi pasliktinās tādā veidā, kas liecina par jauna bažas raisoša vai uzmanību prasoša SARS-CoV-2 varianta parādīšanos.

Konkrētas ceļotāju kategorijas, ņemot vērā to īpašo situāciju vai būtiskās funkcijas, būtu jāatbrīvo no iespējamas prasības par ES digitālo Covid sertifikātu. Ņemot vērā pašreizējo drošības situāciju, ir svarīgi, lai šajā sarakstā būtu skaidri iekļauti diplomāti, starptautisku organizāciju darbinieki, starptautisku organizāciju uzaicināti cilvēki, kuru fiziska klātbūtne ir nepieciešama šo organizāciju sekmīgai darbībai, militārais personāls, humānās palīdzības darbinieki un civilās aizsardzības personāls. Sarakstā būtu jāiekļauj arī personas, uz kurām attiecas Padomes Īstenošanas lēmuma (ES) 2022/382 2. pants, un tam būtu jāatbilst Komisijas priekšlikumam Padomes ieteikumam par koordinētu pieeju ceļošanai uz Savienību Covid-19 pandēmijas laikā. Tajā pašā laikā tam nebūtu jāliedz dalībvalstīm piedāvāt vakcināciju un testēšanu šīm personu kategorijām.

Attiecībā uz iespējamo prasību par derīgu ES digitālo Covid sertifikātu ar Eiropas Parlamenta un Padomes Regulu (ES) 2022/1034 ieviestie grozījumi būtu jāatspoguļo Ieteikumā (ES) 2022/107. Pirmkārt, būtu jāprecizē, ka nolūkā atcelt brīvas pārvietošanās ierobežojumus citas dalībvalstis var akceptēt ES digitālos Covid sertifikātus, kas izdoti personām, kuras piedalās Covid-19 vakcīnu klīniskajos izmēģinājumos. Lai atvieglotu to Savienības pilsoņu brīvas pārvietošanās īstenošanu, kuri saņēmuši Covid-19 vakcīnu, kurai ir pabeigta procedūra iekļaušanai PVO ārkārtas lietojuma sarakstā, dalībvalstīm būtu arī jāiesaka akceptēt ES digitālos Covid sertifikātus, kas izdoti pēc šādu vakcīnu ievadīšanas. Turklāt testēšanas un pārslimošanas sertifikātus tagad var izdot, pamatojoties uz laboratorijas antigēna testiem.

Dalībvalstīm būtu arī jānovērtē, vai šādiem ierobežojumiem, visticamāk, būs pozitīva ietekme uz epidemioloģisko situāciju, tostarp ievērojami samazināsies slogs, kas gulstas uz valstu veselības aprūpes sistēmām, ņemot vērā to, ka vietējie faktori parasti ir spēcīgāki epidemioloģiskās situācijas virzītājspēki nekā pārrobežu ceļošana. Šādās situācijās Covid-19 izplatīšanos efektīvi palēnina vietējā līmenī īstenoti nefarmaceitiski pasākumi, piemēram, masku valkāšana, telpu vēdināšana un fiziska distancēšanās, nevis pārvietošanās ierobežojumi, ja šos pasākumus īsteno agri un visaptveroši un ja sabiedrība tos pietiekami ievēro.

Ja, reaģējot uz epidemioloģiskās situācijas būtisku pasliktināšanos, kāda dalībvalsts uzskata, ka brīvas pārvietošanās ierobežojumi tomēr ir nepieciešami, lai aizsargātu sabiedrības veselību, un tie ir samērīgi, minētajiem ierobežojumiem būtu jāaprobežojas ar prasību, ka ceļotājiem ir jābūt derīgam ES digitālajam Covid sertifikātam. Lai noteiktu, vai situācija būtu jākvalificē kā epidemioloģiskās situācijas būtiska pasliktināšanās, dalībvalstīm jo īpaši būtu jāņem vērā Covid-19 radītais spiediens uz to veselības aprūpes sistēmu, jo īpaši attiecībā uz stacionārās aprūpes pacientu uzņemšanu slimnīcās un intensīvās terapijas nodaļās un to skaitu. Šajā sakarā ECDC publicē attiecīgos datus par epidemioloģiskās situācijas attīstību.

ES digitālā Covid sertifikāta satvara pagarināšana nodrošina, ka Savienības iedzīvotāji var turpināt gūt labumu no sadarbspējīgiem un savstarpēji atzītiem Covid-19 vakcinācijas, testa un pārslimošanas sertifikātiem situācijās, kad dalībvalstis varētu uzskatīt par nepieciešamu uz laiku atjaunot konkrētus brīvas pārvietošanās ierobežojumus, kuru pamatā ir sabiedrības veselības aizsardzības apsvērumi. Vienlaikus ir svarīgi uzsvērt, ka Regula (ES) 2021/953 nekādā veidā neuzliek dalībvalstīm pienākumu saistībā ar brīvas pārvietošanās īstenošanu pieprasīt vakcinācijas, testa vai pārslimošanas statusa apliecinājumu.

Kā Komisija ir pastāvīgi uzsvērusi, brīvas pārvietošanās ierobežojumi, kas ieviesti, reaģējot uz Covid-19 pandēmiju, nedrīkst pārsniegt sabiedrības veselības aizsardzībai absolūti nepieciešamo. Kā norādīts 1. un 2. punktā Padomes Ieteikumā (ES) 2022/107, visi šādi ierobežojumi saskaņā ar nepieciešamības un proporcionalitātes principu būtu jāatceļ, tiklīdz to ļauj epidemioloģiskā situācija. Līdz 2022. gada augustam dalībvalstis bija atcēlušas visus pasākumus, kas ietekmē personu brīvu pārvietošanos Savienībā, tostarp prasību, lai ceļotājiem būtu ES digitālais Covid sertifikāts.

Kad Komisija 2021. gada 25. novembrī pieņēma priekšlikumu, kas vēlāk kļuva par Padomes Ieteikumu (ES) 2022/107 par koordinētu pieeju drošas brīvas pārvietošanās atvieglošanai Covid-19 pandēmijas laikā, epidemioloģiskā situācija saistībā ar Covid-19 pandēmiju ievērojami atšķīrās no situācijas pašlaik. Tobrīd Savienībā joprojām bija izplatīts bažas raisošais delta variants. Vairāk nekā desmit mēnešus vēlāk ļoti viegli pārnēsājamais omikrona variants dažādu apakšvariantu veidā ir kļuvis par dominējošo variantu Savienībā.

Šis pants ir piemērojams šajā konkrētajā situācijā, jo ir nepieciešama konsekventa pieeja, lai izvairītos no traucējumiem, kurus rada vienpusēji un nepietiekami koordinēti pasākumi, kas ierobežo brīvu pārvietošanos Savienībā. LESD 21. panta 1. punktā ir noteikts, ka ikvienam Savienības pilsonim ir tiesības brīvi pārvietoties un dzīvot dalībvalstīs, ievērojot Līgumos noteiktos ierobežojumus un nosacījumus, kā arī to īstenošanai paredzētos pasākumus. Ja izrādās, ka šā mērķa sasniegšanai ir vajadzīga Savienības rīcība, Eiropas Parlaments un Padome saskaņā ar parasto likumdošanas procedūru var pieņemt noteikumus, lai sekmētu šo tiesību īstenošanu.

Vienlaikus, ja dalībvalstis vēlas aktivizēt pārrobežu pasažieru kontaktu izsekošanu, ir pieejami kopīgi rīki, piemēram, digitālā ES pasažieru lokalizācijas veidlapa un PLF datu apmaiņas platforma, lai apmainītos ar pasažieru datiem nolūkā uzlabot viņu kontaktu izsekošanu, vienlaikus ierobežojot slogu pasažieriem un pārvadātājiem. Lai izvairītos no vajadzības iesniegt PLF, dalībvalstis, ja iespējams saskaņā ar valsts tiesību aktiem un ievērojot datu aizsardzības noteikumus, varētu arī apsvērt esošo pasažieru datu izmantošanu kontaktu izsekošanai.

Visbeidzot, papildu prasība brīvas pārvietošanās īstenošanai ir pasažieru lokalizācijas veidlapu (PLF) obligāta iesniegšana saistībā ar ceļošanu ES iekšienē kontaktu izsekošanas nolūkā. Tādējādi šāda prasība ir pamatota tikai tad, ja tā ir nepieciešama un samērīga. Jo īpaši dalībvalstīm nevajadzētu prasīt, lai PLF iesniedz ceļotāji, kas izmanto privātos transportlīdzekļus, neatkarīgi no tā, vai tie ceļo ar automobili, velosipēdu vai kājām. Tā iemesls ir tas, ka saskare ar šādiem ceļotājiem ir mazāk intensīva nekā tad, ja tie izmantotu sabiedrisko transportu, un viņi parasti zina savu ceļabiedru identitāti.

Priekšlikumā ņemtas vērā regulārās diskusijas ar dalībvalstīm, pieejamā informācija par epidemioloģiskās situācijas attīstību un attiecīgie pieejamie zinātniskie pierādījumi.

•Ietekmes novērtējums

Neattiecas

•Pamattiesības

Pārvietošanās brīvība ir pamattiesības, kas nostiprinātas Eiropas Savienības Pamattiesību hartas 45. pantā. Ievērojot samērīguma principu, ierobežojumus drīkst noteikt tikai tad, ja tie ir nepieciešami un patiešām atbilst Savienības mērogā atzītiem vispārējas nozīmes mērķiem vai vajadzībai aizsargāt citu personu tiesības un brīvības. Hartas 21. pants, ievērojot Līgumu piemērošanas jomu, aizliedz jebkādu diskrimināciju pilsonības dēļ. Pārvietošanās brīvības ierobežojumiem Savienībā, kuri ir atzīti par attaisnojamiem sabiedrības veselības aizsardzības apsvērumu dēļ, jābūt nepieciešamiem, samērīgiem un balstītiem uz objektīviem un nediskriminējošiem kritērijiem. Tiem ir jāspēj nodrošināt izvirzītā mērķa sasniegšanu, un tie nedrīkst pārsniegt šā mērķa sasniegšanai nepieciešamo.

4.IETEKME UZ BUDŽETU

Nav.

5.CITI ELEMENTI

•Detalizēts konkrētu priekšlikuma noteikumu skaidrojums

Ieteikumā (ES) 2022/107 tiek ierosinātas šādas izmaiņas:

–ar pandēmiju saistītu brīvas pārvietošanās ierobežojumu (tostarp pienākumam, ka personai jābūt ES digitālajam Covid sertifikātam) neesībai vajadzētu būt normai.

–Ja, reaģējot uz epidemioloģiskās situācijas būtisku pasliktināšanos, brīvas pārvietošanās ierobežojumi tomēr ir nepieciešami, lai aizsargātu sabiedrības veselību, un samērīgi, tie būtu jāattiecina tikai uz prasību, ka personai ir jābūt ES digitālajam Covid sertifikātam, un no ierobežojumiem būtu jāatbrīvo ceļotāji ar būtisku ceļošanas iemeslu, bērni un pārrobežu darba ņēmēji. Ja dalībvalsts ievieš šādus ierobežojumus, tai būtu ātri jāsniedz Komisijai un citām dalībvalstīm informācija par iemesliem, paredzamo ietekmi, stāšanos spēkā un ilgumu un tie būtu jāatceļ, tiklīdz to ļauj epidemioloģiskā situācija. Šādi ierobežojumi būtu jāapspriež integrētajā krīzes situāciju politiskās reaģēšanas (IPCR) tīklā, tostarp, lai nodrošinātu atbilstību noteikumiem par ceļošanu no trešām valstīm.

–Dalībvalstīm būtu jāakceptē vakcinācijas sertifikāti, kas izdoti saskaņā ar Regulu (ES) 2021/953 attiecībā uz Covid-19 vakcīnu, kurai ir pabeigta procedūra iekļaušanai PVO ārkārtas lietojuma sarakstā. Dalībvalstis varētu akceptēt arī vakcinācijas sertifikātus, kas izsniegti klīnisku izmēģinājumu dalībniekiem saskaņā ar Regulas (ES) 2021/953 5. panta 5. punktu.

–Punkts par testa sertifikātiem ietver arī sertifikātus, kuru pamatā ir laboratoriski antigēna testi, kas iekļauti ES kopējā Covid-19 antigēna testu sarakstā, kā paredzēts Regulā (ES) 2021/953.

–Punkts par pārslimošanas sertifikātiem attiecas tikai uz mijnorādi uz Regulu (ES) 2021/953, ņemot vērā arī iespēju izdot šādus sertifikātus, pamatojoties uz antigēna testiem, kas ieviesti ar Komisijas Deleģēto regulu (ES) 2022/256.

–Personu ar būtisku ceļošanas iemeslu sarakstā būtu jāiekļauj arī diplomāti, starptautisko organizāciju darbinieki vai to uzaicinātās personas, militārais personāls, humānās palīdzības darbinieki, civilās aizsardzības personāls un personas, uz kurām attiecas Padomes Īstenošanas lēmuma (ES) 2022/382 2. pants, un tam būtu jāatbilst sarakstam, kas paredzēts Padomes ieteikumā par ceļošanu no trešām valstīm.

–Papildu pasākumus varētu veikt ārkārtas apturēšanas procedūras ietvaros, lai nodrošinātu koordinētu pieeju, saskaroties ar jauna bažas raisoša vai uzmanību prasoša SARS-CoV-2 varianta parādīšanos.

–Dalībvalstīm būtu jānovērtē dažādu SARS-CoV-2 variantu cirkulācija kopienā, izvēloties reprezentatīvus paraugus sekvencēšanai, veicot ģenētisko raksturojumu un ziņojot par variantu tipizācijas rezultātiem saskaņā ar ECDC publicētajiem sekvencēšanas norādījumiem.

–Ja dalībvalsts iedarbina ārkārtas apturēšanas procedūru, reaģējot uz jauna bažas raisoša vai uzmanību prasoša SARS-CoV-2 varianta parādīšanos, tai nebūtu jāpieprasa, lai karantīnu vai pašizolāciju ievēro ceļotāji, kuri veic būtiskas funkcijas vai kuriem ir būtiska vajadzība ceļot, vai kuri ir pārrobežu darba ņēmēji.